บอร์ด TASCO ชงแจกปันผลผู้ถือหุ้น 0.30 บาท/หุ้น เคาะจ่าย 26 เม.ย.นี้
บอร์ด TASCO ชงแจกปันผลผู้ถือหุ้น 0.30 บาท/หุ้น เคาะจ่าย 26 เม.ย.นี้
15 ก.พ. 2562

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า ปี 2561 ถือเป็นปีที่ท้าทายเป็นอย่างมากสำหรับบริษัท เนื่องจากประสบปัญหาการจัดส่งน้ำมันดิบล่าช้าในช่วงครึ่งปีแรก ส่งผลกระทบต่อยอดขายตลาดต่างประเทศ
โดยยอดขายรวมประจำปี 2561 อยู่ที่ 1.54 ล้านตันประกอบด้วยตลาดในประเทศจำนวน 0.46 ล้านตัน และตลาดต่างประเทศจำนวน 1.08 ล้านตัน นอกจากนี้บริษัทประสบปัญหาเพลิงไหม้ถังเก็บน้ำมันดิบโรงกลั่นของบริษัทย่อยที่ประเทศมาเลเซียในเดือนกรกฎาคม ปี 2561 ทำให้บริษัทได้บันทึกความเสียหายจากเหตุการณ์เพลิงไหม้จำนวน 358 ล้านบาท ส่งผลกระทบกับกำไรของบริษัทอย่างมีนัยยะ
อย่างไรก็ตาม ความเสียหายดังกล่าวนั้น บริษัทมีวงเงินประกันภัยคุ้มครองอย่างเพียงพอ และตั้งแต่ครึ่งปีหลังของปี 2561 จนถึงปัจจุบัน โรงกลั่นกลับมาผลิตได้ตามปกติและยังได้รับการจัดส่งน้ำมันดิบอย่างสม่ำเสมอ
สำหรับผลการดำเนินงานในงวดปี 2561  (มกราคม – ธันวาคม 2561) บริษัทมีรายได้รวม 27,632 ล้านบาท กำไรสุทธิ 564 ล้านบาท ขณะที่ในไตรมาส 4 ปี 2561 มีรายได้รวม 9,571 ล้านบาท กำไรสุทธิ 132 ล้านบาท
นอกจากนี้ ที่ประชุมคณะกรรมการบริษัทฯมีมติให้เสนอที่ประชุมผู้ถือหุ้นพิจารณาอนุมัติจ่ายเงินปันผล สำหรับผลการดำเนินงานงวดปี 2561 ให้แก่ผู้ถือหุ้นของบริษัทฯ ในอัตราหุ้นละ 0.30 บาท หรือคิดเป็นเงินทั้งสิ้น 472.44 ล้านบาท ขึ้น XD วันที่ 1 มีนาคม 2562 และกำหนดจ่ายเงินปันผลในวันที่ 26 เมษายน 2562